Zabur
Chapter 71
Bak Droeneueh ulôn meulindong, ya TUHAN, bék neupeubiyeu ya TUHAN, ulôn nyoe jipeumalée.
2 Peulheueh kheueh ulôn, sabab Droeneueh ade, deungoe kheueh dan peuseulamat kheueh ulôn.
3 Neupeujeuet kheueh keu ulôn lagée gunong batée teumpat ulôn tinggai, nyang mudah ulôn jak keunan tieb-tieb watée. Sabab Droeneueh ka neupeuputôh keu neupeuseulamat ulôn, Droeneueh kheueh teumpat ulôn meulindong dan teumpat lôn meuceue.
4 Ya Allah lôn, neupeuseuliseh kheueh ulôn nibak mara bahya, nibak kuasa ureuëng-ureuëng jeuhet nyang lalem dan keujam.
5 Sabab Droeneueh kheueh harapan ulôn, ya TUHAN, TUHAN, ulôn peucaya ubak Droeneueh yoh phon umu lôn mantong muda.
6 Simantong lôn udeb ulôn meusadeu ubak Droeneueh; Droeneueh kheueh nyang lindong ulôn yoh phon ulôn geupeulahé lé ma lé sababnyan ulôn sabe lôn pujoe Droeneueh.
7 Udeb ulôn jeuet keuteuladan keu ureuëng le, sabab Droeneueh kheueh peulindong ulôn nyang paleng teuga.
8 Ulôn sabe lôn pujoe Droeneueh, sipanyang uroe ulôn jak peugah keuagongan Droeneueh.
9 Bék kheueh neutiek ulôn watée ulôn ka tuha lagée nyoe bék teuma neutinggai ulôn meunyoe teunaga ulôn ka habéh,
10 sabab musoh-musoh lôn jipeugah sabe, ureuëng-ureuëng yang keuneukpoh maté lôn jimeukumplot.
11 Kheun Awaknyan, "Jihnyan ka geutinggai lé Po teu Allah; jak tatiyeub dan tadrob jihnyan, sabab hana soele nyang peuseulamat jih nyan."
12 Bék kheueh Droeneueh jiôh nibak ulôn, ya Allah, Allah lôn, neutulông kheueh ulôn deungon sigra.
13 Bah kheueh ureuëng nyang prang ulôn neupeumalée dan neusampôh nibak muka bumoe. Meunan cit bah kheueh ureuëng nyang keuneuk peuceulaka ulôn jiteuka bingong dan bansaboh tuboh jih keunong hina.
14 Teuma ulôn sabe meuharab ubak Droeneueh, dan seumaken le lôn pujoe Droeneueh.
15 Tieb uroe sabe ulôn calitra buet-buet Droeneueh nyang ade, dan keuseulamatan nibak Droeneueh nyang hana teukira.
16 Ulôn pujoe buet-buet Droeneueh nyang peukasa, ya TUHAN Allah, ulôn peumeusyeuhu keuadelan Droeneueh, keuadelan Droeneueh mantong.
17 Ya Allah, Droeneueh kheueh nyang peurunoe ulôn yoh phon ulôn nyoe mantong muda, sampoe án jinoe ulôn kisah buet Droeneueh nyang takjob luwa biasa nyan.
18 Ya Allah, bék kheueh neutinggai ulôn, sampoe ulôn tuha dan putéh ôk nibak ulée, mangat hase ulôn peusampoe kuasa dan keupeukasaan Droeneueh nyang luwa biasa ubak keuturonan kamoe nyang teuka.
19 Ya Allah, keuadelan Droeneueh manyang santeut éut langét; rayeuk that kheueh buet-buet Droeneueh; hana nyang hase jipeusabe droe jih saban lagée ngon Droeneueh?
20 Droeneueh neubri keu ulôn peundeuritaan nyang lumpah brat, teuma Droeneueh neupeupuléh teunaga ulôn dan neupeubeudôh ulôn dalam jrat.
21 Droeneueh neupeujeuet ulôn leubeh teuhoreumat, dan neuhibô ulôn lom.
22 Ulôn keuneuk pujoe Droeneueh deungon rapa-i gambus, sabab Droeneueh seutia, ya Allah. Ulôn keuneuk meuca-e lagu seumujoe keu Droeneueh, ya Allah, deungon alat meuneuén keucapi, ya Allah suci Israel.
23 Ulôn seumurak deungon peunoh suka cita, sira ulôn meuca-e lagu seumujoe keu Droeneueh. Jiwa raga lôn jimeuca-e deungon geumbira, sabab Droeneueh ka neupeuseulamat ulôn.
24 Siuroe suntok ulôn peusampoe keuadelan Droeneueh, sabab ureuëng-ureuëng nyang keuneuk peuceulaka ateueh droe ulôn awaknyan ka geupeutaloe lom geupeumalée.